b'\n_START_ARTICLE_\n\xc3\x96don von Horv\xc3\xa1th\n_START_SECTION_\nMladost v Avstriji in na Mad\xc5\xbearskem, \xc5\xa1tudij v M\xc3\xbcnchnu\n_START_PARAGRAPH_\nEdmund (mad\xc5\xbearsko \xc3\x96d\xc3\xb6n) Josef von Horv\xc3\xa1th je bil rojen 9. decembra 1901, kot prvi sin avstrijsko-mad\xc5\xbearskega diplomata dr. \xc3\x96d\xc3\xb6na Josefa von Horv\xc3\xa1tha in Marie Lulu Hermine, rojene Prehnal, na Reki. O\xc4\x8de je pripadal hrva\xc5\xa1kemu malemu plemstvu, mati pa je izhajala iz mad\xc5\xbearsko-nem\xc5\xa1ke voja\xc5\xa1ke dru\xc5\xbeine. Njen o\xc4\x8de je bil namre\xc4\x8d voja\xc5\xa1ki zdravnik. Leta 1902 se je dru\xc5\xbeina preselila v Beograd, 1908 pa v Budimpe\xc5\xa1to, kjer je \xc3\x96d\xc3\xb6na v mad\xc5\xbearskem jeziku pou\xc4\x8deval doma\xc4\x8di u\xc4\x8ditelj. Ko je bil njegov o\xc4\x8de preme\xc5\xa1\xc4\x8den v M\xc3\xbcnchen, je \xc3\x96d\xc3\xb6n sprva ostal v Budimpe\xc5\xa1ti, kjer je obiskoval nad\xc5\xa1kofijski internat R\xc3\xa1k\xc3\xb3czianum. 1913 se je preselil k svojim star\xc5\xa1em in prvi\xc4\x8d pri\xc4\x8del z u\xc4\x8denjem nem\xc5\xa1kega jezika. Potem se je z dru\xc5\xbeino preselil v Bratislavo, pozneje pa ponovno v Budimpe\xc5\xa1to. Ko so njegovi star\xc5\xa1i znova zamenjali prebivali\xc5\xa1\xc4\x8de in se naselili v M\xc3\xbcnchnu, je kon\xc4\x8dno pri\xc5\xa1el pod okrilje svojega strica Josefa Prehnala, ki je \xc5\xbeivel na Dunaju. Tam je kon\xc4\x8dal gimnazijo in se \xc5\xbee isto leto vpisal na Univerza v M\xc3\xbcnchnu, na kateri je do zimskega semestra 1921/22 obiskoval predavanja iz psihologije, knji\xc5\xbeevnosti, teatrologije in umetnostne zgodovine.\n_START_SECTION_\nPot do uveljavljenega gledali\xc5\xa1kega pisatelja\n_START_PARAGRAPH_\nHorv\xc3\xa1th je pri\xc4\x8del s pisanjem leta 1920. Njegovo prvo literarno delo, igra Knjiga plesov (Das Buch der T\xc3\xa4nze), je bilo prvi\xc4\x8d izvedeno 1926 v gledali\xc5\xa1\xc4\x8du v Osnabr\xc3\xbccku, pred tem pa \xc5\xa1e v koncertni obliki leta 1922 v M\xc3\xbcnchnu. Po 1923 je \xc5\xbeivel v Berlinu, Salzburgu in pri star\xc5\xa1ih v zgornjebavarskem Murnauu am Staffelsee. Vse bolj intenzivno se je posve\xc4\x8dal pisanju, vendar je mnoga dela iz tega obdobja uni\xc4\x8dil. Nikoli se ni v\xc4\x8dlanil v kakr\xc5\xa1no koli politi\xc4\x8dno stranko, bil je samo simpatizer levice; pri\xc4\x8dal je na sodi\xc5\xa1\xc4\x8du v nekem postopku proti nacisti\xc4\x8dnemu zlo\xc4\x8dinu in je v svojih delih, npr. Sladek, \xc4\x8drni \xc4\x8dlovek armade (Sladek der schwarze Reichswehrmann), v vedno ve\xc4\x8dji meri opozarjal na nevarnosti fa\xc5\xa1izma. 1929 je izstopil iz katoli\xc5\xa1ke cerkve. Njegova slava je do\xc5\xbeivela vrhunec leta 1931, ko je na pobudo Carla Zuckmayerja skupaj z Erikom Regerjem dobil Kleistovo nagrado. Istega leta je bila uprizorjena njegova najuspe\xc5\xa1nej\xc5\xa1a igra Zgodbe iz Dunajskega gozda. Ko je po Hitlerjevem prihodu na oblast leta 1933 nem\xc5\xa1ka paravoja\xc5\xa1ka formacija SA, t. i. juri\xc5\xa1ki oddelek, preiskala vilo njegovih star\xc5\xa1ev v Murnauu, je Horv\xc3\xa1th zapustil Nem\xc4\x8dijo in nato nekaj let \xc5\xbeivel na Dunaju in v Henndorfu am Wallersee pri Salzburgu kot eden najpomembnej\xc5\xa1ih \xc4\x8dlanov Henndorferjega kroga okoli Carla Zuckmayerja. 1934 se je zgolj zaradi pre\xc5\xbeivetja vrnil v Nem\xc4\x8dijo in se kljub nasprotovanju nacionalsocializmu posku\xc5\xa1al priklju\xc4\x8diti Dr\xc5\xbeavnemu zdru\xc5\xbeenju nem\xc5\xa1kih pisateljev (Reichsverband der deutschen Schriftsteller) in postal \xc4\x8dlan Zdru\xc5\xbeenja nacionalnih pisateljev (Union der nationalen Schriftsteller). \xc4\x8ceprav je bil izgnan iz Nem\xc4\x8dije \xc5\xbee julija 1936, so ga izklju\xc4\x8dili iz zdru\xc5\xbeenja februarja 1937.\n_START_SECTION_\nZasledovanje in emigracija\n_START_PARAGRAPH_\nKer se Horv\xc3\xa1thova dela v Nem\xc4\x8diji niso uprizarjala, se je njegova finan\xc4\x8dna situacija vidno poslab\xc5\xa1ala. Velik uspeh je ponovno zabele\xc5\xbeil \xc5\xa1ele 1937, ko je v Amsterdamu iz\xc5\xa1el njegov roman Mladost brez boga. Roman je bil preveden v ve\xc4\x8d jezikov, vendar se je \xc5\xbee leta 1930 na\xc5\xa1el na\xc2\xa0\xc2\xbbseznamu \xc5\xa1kodljive in neza\xc5\xbeelene literature\xc2\xab\xc2\xa0 in bil prepovedan na celotnem podro\xc4\x8dju Nem\xc5\xa1kega rajha. Po priklju\xc4\x8ditvi Avstrije marca 1938 je Horv\xc3\xa1th odpotoval proti Budimpe\xc5\xa1ti in Reki, obiskal nekaj mest in na koncu pri\xc5\xa1el do Pariza. 1. junija se je v Caf\xc3\xa9 Marignan dobil z re\xc5\xbeiserjem Robertom Siodmakom, da bi se z njim pogovoril o snemanju filma po romanu Mladost brez boga. \xc5\xa0e isti ve\xc4\x8der ga je med neurjem ubila padajo\xc4\x8da veja na Champs-\xc3\x89lys\xc3\xa9es. Pokopali so ga 7. junija na pari\xc5\xa1kem pokopali\xc5\xa1\xc4\x8du Saint-Ouen v prisotnosti mnogih izgnanih avtorjev. Njegovi ostanki od leta 1988 po\xc4\x8divajo na Dunaju, na pokopali\xc5\xa1\xc4\x8du Heiligenstadt. Leta 1959 so po njemu preimenovali eno od ulic v Ottakringu (16. okro\xc5\xbeje). Horv\xc3\xa1thovo zapu\xc5\xa1\xc4\x8dino od 1990 oz. 1994 hrani Avstrijski literarni arhiv (Das \xc3\x96sterreichische Literaturarchiv).\n_START_SECTION_\nLiterarni pomen\n_START_PARAGRAPH_\nJedro Horv\xc3\xa1thovega dramskega opusa tvori socialnopoliti\xc4\x8dna tematika. Sam ozna\xc4\x8duje kot cilj svojega dela\xc2\xa0\xc2\xbbrazkrinkanje zavesti\xc2\xab. Preko usod obubo\xc5\xbeanih, brezperspektivnih me\xc5\xa1\xc4\x8danov srednjega razreda, \xc5\xbeenskih likov v drasti\xc4\x8dni patriarhalni odvisnosti Horv\xc3\xa1th o\xc4\x8drtuje prizore odtujene in socialno oropane dru\xc5\xbebe. V poznej\xc5\xa1ih delih se pojavljajo religiozna spra\xc5\xa1evanja v smislu odgovornosti in krivde kot plasti \xc4\x8dlove\xc5\xa1kega delovanja. Tako \xc5\xbee v svoji ljudski igri Italijanska no\xc4\x8d (Italienische Nacht) analizira ne samo socialne, ampak tudi psiholo\xc5\xa1ke komponente vedenja fa\xc5\xa1istov. Iz te analize izhaja, da to vedenje dolo\xc4\x8deno po brutalnem in mazohisti\xc4\x8dno-sentimentalnem ob\xc4\x8dutku manjvrednosti. Tudi v svojih poznih proznih delih (romani Mladost brez boga in Otrok na\xc5\xa1ega \xc4\x8dasa) se H\xc3\xb3rvath spoprijema s fa\xc5\xa1izmom, sicer bolj neposredno in bridko. \xc2\xa0\xc2\xbbPosameznika bo, tam kjer se bo hotel opreti, dru\xc5\xbeba, dana\xc5\xa1nja fa\xc5\xa1isti\xc4\x8dna dr\xc5\xbeava, zmlela.\xc2\xab Horv\xc3\xa1th velja za preroditelja dunajskega ljudskega gledali\xc5\xa1\xc4\x8da. Po njegovem razumevanju naj bi se problemi po mo\xc5\xbenosti obravnavali in oblikovali \xc4\x8dim bolj ljudsko. V svojih dramskih delih s pomo\xc4\x8djo umetnega in brezkomunikacijskega\xc2\xa0\xc2\xbbdialo\xc5\xa1kega jezika\xc2\xab\xc2\xa0 kritizira in posku\xc5\xa1a razkrinkati umetni\xc2\xa0\xc2\xbb\xc5\xbeargon izobra\xc5\xbeenih\xc2\xab.\xc2\xa0\xc2\xbbSkozi malome\xc5\xa1\xc4\x8danstvo, namre\xc4\x8d skozi \xc5\xbeargon izobra\xc5\xbeenih, se je oblikovalo razkrojevanje posameznih nare\xc4\x8dij. Za realisti\xc4\x8dno prikazovanje dana\xc5\xa1njega \xc4\x8dloveka moram torej pustiti \xc5\xbeargonu izobra\xc5\xbeenih, da govori. \xc5\xbdargon izobra\xc5\xbeenih (in njegovi vzroki) izziva seveda kritiko \xe2\x80\x93 tako nastaja dialog nove ljudske drame, z njo najprej \xc4\x8dlovek, potem pa \xc5\xa1ele dramsko dejanje \xe2\x80\x93 sinteza resnosti in ironije.\xc2\xab\xc2\xa0\n_START_SECTION_\nRecepcija\n_START_PARAGRAPH_\nPrve korake v nem\xc5\xa1kem gledali\xc5\xa1\xc4\x8du je Horv\xc3\xa1th naredil s svojim prvencem, socialnokriti\xc4\x8dnim Uporom na c\xc3\xb4te 3018 (Revolte auf C\xc3\xb4te 3018) (praizvedba na hambur\xc5\xa1kih Kammerspiele, 4. novembra 1927), igro ki obravnava gradnjo gorske \xc5\xbeeleznice proti vrhu Zugspitze. Dve leti pozneje je bila v berlinskem gledali\xc5\xa1\xc4\x8du uprizorjena predelana verzija dela pod naslovom Gorska \xc5\xbeeleznica (Die Bergbahn). Eden najbolj priznanih kritikov, Alfred Kerr, je uspeh dela potrdil z izjavo:\xc2\xa0\xc2\xbbOrkan \xe2\x80\x93 ne samo zunanjega \xe2\x80\x93 uspeha\xc2\xab. Istega leta 1929 je bilo v Berlinu uprizorjeno naslednje delo, Sladek, \xc4\x8drni \xc4\x8dlovek armade (Sladek der schwarze Reichswehrmann), ki je bilo dele\xc5\xbeno silovite kritike. Kerr je igri o\xc4\x8dital da je preve\xc4\x8d skicirana: Horv\xc3\xa1th\xc2\xa0\xc2\xbbnajprej prikazuje politi\xc4\x8dni pogled na svet v zaokro\xc5\xbeenih podobah likov \xe2\x80\x93 nato pa samo \xc5\xa1e pogled na svet v dokumentih.\xc2\xab\xc2\xa0 Kot zreli dramatik se je Horv\xc3\xa1th uveljavil leta 1931 z delom Italijanska no\xc4\x8d (Italienische Nacht). Tokrat je Kerr njegovo igro opisal kot\xc2\xa0\xc2\xbbuspelo \xc4\x8dasovno \xc5\xa1alo\xc2\xab, Horv\xc3\xa1th pa si je z delom prislu\xc5\xbeil cenjeno Kleistovo nagrado. Leta 1933 so Horv\xc3\xa1thova dela izginila z nem\xc5\xa1kih odrov, kmalu zatem pa tudi z avstrijskih. V poznih 60-ih letih je nastopila t. i. Horv\xc3\xa1thova renesansa. Od takrat naprej se njegova dela redno izvajajo na nem\xc5\xa1kogovore\xc4\x8dih odrih, njegovi romani pa so bili sprejeti v \xc5\xa1olski kanon. Horv\xc3\xa1th se je uveljavil kot socialnokriti\xc4\x8den\xc2\xa0\xc2\xbbklasik moderne\xc2\xab. Od 50-ih let naprej so po Horv\xc3\xa1thovih delih posneli filme, med njimi najpogosteje Zgodbe iz Dunajskega gozda, Sodni dan (Der j\xc3\xbcngste Tag) in Mladost brez boga. Sam avtor je postal filmski lik v BBC-jevem televizijskem filmu Zgodbe iz Hoollywooda (Tales from Hollywood), v katerem je Jeremy Irons igral fiktivnega \xc3\x96dona von Horv\xc3\xa1tha po letu 1938 v Zdru\xc5\xbeenih dr\xc5\xbeavah Amerike. Med obdelavami Horv\xc3\xa1thovih tekstov so tudi glasbene adaptacije. Nem\xc5\xa1ka pevca Udo Lindberg in Jan Delay sta leta 2008 sentenco \xc2\xa0\xc2\xbbIch bin eigentlich ganz anders, aber komme nur so selten dazu.\xc2\xab\xc2\xa0(\xc2\xbbJaz sem pravzaprav popolnoma druga\xc4\x8den, ampak zelo redko kdaj pridem do tega.\xc2\xab) iz dela O lepem razgledu (Zur sch\xc3\xb6nen Aussicht ) vzela za podlago pesmi Popolnoma druga\xc4\x8dno (Ganz anders). Januarja 2003 je v Murnau am Staffelsee utemeljeno Dru\xc5\xa1tvo \xc3\x96dona von Horv\xc3\xa1tha, ki si je predpisalo \xc5\xa1irjenje in podpiranje Horv\xc3\xa1thovega dela. S tem ciljem pred seboj je dru\xc5\xa1tvo od leta 2003 do 2007 izdajalo \xc4\x8dasopis Horv\xc3\xa1th, ki je \xc5\xa1e vedno dosegljiv preko spleta. Od marca 2010 Muzej grada Murnau \xc3\x96d\xc3\xb6nu von Horv\xc3\xa1thu posve\xc4\x8da novo stalno razstavo.\n_START_SECTION_\nRecepcija v Sloveniji\n_START_PARAGRAPH_\nDela imenitnega avstrijskega pisatelja slovenski publiki niso povsem tuja. Na slovenskih odrih je do sedaj bilo izvedenih nekaj Horv\xc3\xa1thovih iger: v SNG Drama (Vera ljubezen upanje, 1990, re\xc5\xbeiser: Martin Ku\xc5\xa1ej; in Zgodbe iz Dunajskega gozda, 2004, re\xc5\xbeiser: Janusz Kica), v PDG Nova Gorica (Sodni dan, 1997, re\xc5\xbeiser: Georgij Paro), v Pre\xc5\xa1ernovem gledali\xc5\xa1\xc4\x8du Kranj (Vera, ljubezen, upanje, 2002, re\xc5\xbeiser: Eduard Miler), v MGL Ljubljana (Don Juan se vrne iz vojne, 2012, re\xc5\xbeiser: Du\xc5\xa1an Jovanovi\xc4\x87).'